P6_TA(2007)0182

Keskkonna kaitse kiirguse eest pärast sõjalennuki allakukkumist Gröönimaal

Euroopa Parlamendi 10. mai 2007. aasta resolutsioon 1968. aasta Thule lennuõnnetuse tagajärgede kohta rahvatervisele (petitsioon 720/2002) (2006/2012(INI))

Euroopa Parlament,

- võttes arvesse petitsiooni 720/2002;

- võttes arvesse EÜ asutamislepingu artiklit 21, mille kohaselt on igal liidu kodanikul vastavalt asutamislepingu artiklile 194 õigus esitada Euroopa Parlamendile petitsioon;

- võttes arvesse Euratomi asutamislepingu artiklit 107c ja EÜ asutamislepingu artiklit 194, mille kohaselt on igal liidu kodanikul ning igal füüsilisel või juriidilisel isikul, kes elab või kelle registrijärgne asukoht on mõnes liikmesriigis, õigus kas üksikult või koos teiste kodanike või isikutega pöörduda Euroopa Parlamendi poole küsimuses, mis kuulub ühenduste tegevusvaldkondadesse ja mis teda otseselt puudutab;

- võttes arvesse nõukogu 13. mai 1996. aasta direktiivi 96/29/Euratom, millega sätestatakse põhilised ohutusnormid töötajate ja muu elanikkonna tervise kaitsmiseks ioniseerivast kiirgusest tulenevate ohtude eest [1];

- võttes arvesse Euroopa Ühenduste Kohtu 12. aprilli 2005. aasta otsust kohtuasjas C-61/03 Komisjon v. Ühendkuningriik ja 9. märtsi 2006. aasta otsust kohtuasjas C-65/04 Komisjon vs Ühendkuningriik;

- võttes arvesse kodukorra artikli 192 lõiget 1;

- võttes arvesse petitsioonikomisjoni raportit (A6-0156/2007),

A. arvestades petitsiooni esitaja poolt tõstatatud olulisi küsimusi ja tõsiseid probleeme ning rahvatervist ja keskkonda mõjutavate tuumaenergia kasutamisega seotud ohtude eest kaitsmise eesmärgi olulist tähtsust, mida tunnistas ka Euroopa Kohus;

B. arvestades, et petitsioonis avaldati, et pärast tuumarelvi kandva USA sõjalennuki B-52 allakukkumist 1968. aastal Thules Gröönimaal mõjutas töötajaid ja elanikke äärmiselt ohtlikust sõjaotstarbel kasutatavast plutooniumist lähtuv kiirgus;

C. arvestades, et paljud Thule lennuõnnetuses ellujäänud surid tervisekontrolli puudumise tõttu kiirgusega seotud haigustesse ning et praegu on elusolijatel oht kõnealusel viisil surmavalt haigestuda;

D. arvestades, et Thule lennuõnnetuses ellujäänute tervisekontroll hõlbustaks kiiritushaiguste varast avastamist ja ravi;

E. arvestades, et Taani valitsus on avaldanud valmisolekut suurima võimaliku avatuse edendamiseks seoses Thule lennuõnnetusele järgnenud kiirguse likvideerimise operatsiooniga;

F. arvestades, et Euratomi asutamislepingu artikli 2 lõikes b on sätestatud, et ühendus peab "kehtestama ühtsed ohutusnormid töötajate ja kogu elanikkonna tervise kaitseks ning tagama, et neid järgitaks";

G. arvestades, et Euroopa Kohus on märkinud, et Euratomi asutamislepingu tervisekaitse ja ohutuse peatükk moodustab "ühtse terviku, mille kohaselt on komisjonil olulise ulatusega volitused elanike ja keskkonna kaitsmiseks tuumasaaste ohtude eest" [2], ja arvestades, et Euroopa Kohus on samuti toetanud kõnealuse peatüki sätete laia tõlgendamist, et "tagada elanikkonna tervise järjepidev ja tõhus kaitse ioniseerivast kiirgusest tulenevate ja mis tahes allikast lähtuvate ohtude eest" [3];

H. arvestades, et komisjon ja Taani Kuningriik on järjekindlalt keeldunud tunnustamast Euratomi asutamislepingu ja selle alusel vastuvõetud teiseste õigusaktide kohaldatavust Thule lennuõnnetuse järelmõjudele,

1. märgib, et Euroopa Kohtu väljakujunenud kohtupraktika kohaselt kohaldatakse ühenduse uusi eeskirju põhimõtteliselt enne uue eeskirja jõustumist esinenud olukordade tulevikus tekkivatele tagajärgedele;

2. järeldab, et Euratomi asutamisleping oli Taani Kuningriigi suhtes viivitamata kohaldatav ja siduv alates ühinemiskuupäevast, millest tulenevalt kuulus see kohaldamisele enne Taani Kuningriigi ühendustega ühinemist esinenud olukordade tulevikus tekkivatele tagajärgedele;

3. märgib, et Euratomi asutamisleping kehtis Gröönimaa suhtes kaheteistkümne aasta jooksul alates Taani ühinemisest 1973. aastal kuni Euroopa Ühenduste asutamislepingu Gröönimaad puudutavate sätete muutmise lepingu jõustumiseni 1. jaanuaril 1985; arvab siiski, et kuna viimati nimetatud lepingul puudub tagasiulatuv mõju, on Taani Kuningriik jätkuvalt seotud kehtivate õiguslike kohustustega enne 1. jaanuari 1985 Gröönimaa territooriumil aset leidnud sündmuste osas ning lisaks sellele ei piirdu 1968. aasta lennuõnnetuse järelmõjud inimtervisele Gröönimaaga, sest on ilmne, et paljud töötajad, nende hulgas Euroopa kodanikud, on alates sellest ajast elama asunud Taani maismaaterritooriumile;

4. võtab teadmiseks hiljutise kohtulahendi, milles märgitakse, et "asutamislepingut ei kohaldata tuumaenergia sõjaotstarbelise kasutamise suhtes" [4]; on siiski seisukohal, et Euroopa Kohus seostas Euratomi asutamislepingu kohaldamisala kitsendava tõlgenduse ilmselgelt vajadusega kaitsta liikmesriikide olulisi riigikaitselisi huve;

5. nõuab kindlalt, et Euratomi asutamislepingu kohaldamisala eespool nimetatud piirangut ei tohiks võtta aluseks, vältimaks tervisekaitset ja ohutust käsitlevate õigusaktide kohaldamist juhtudel, kui arvatav sõjaline eesmärk puudutab kolmandat riiki, kui tuumaenergia kasutamine tähendab rahvusvahelise lepingu rikkumist ja kui ainuke võimalik seos liikmesriigi riigikaitselise huviga seisneb antud hetkel selles, et tuumamaterjal sattus keskkonda tema territooriumil;

6. märgib, et direktiivi 96/29/Euratom artikli 2 lõiget 3 kohaldatakse püsiva kiirgusega kokkupuute korral, mis tuleneb kiirgusavarii tagajärgedest;

7. palub Taani Kuningriigil tihedas koostöös Gröönimaa asutustega ja kooskõlas kõnealuse direktiivi artikliga 38 "algatada järelevalve- ja sekkumismeetmed" seoses Thule lennuõnnetuse püsivate tagajärgedega ja kooskõlas kõnealuse direktiivi artikliga 53 korraldada "kokkupuute järelevalve" ja võtta "tegelikust olukorrast lähtudes (...) vajalikud sekkumismeetmed";

8. arvestades, et põhiõigused moodustavad ühenduse õiguse üldpõhimõtete lahutamatu osa ja võttes arvesse Euroopa inimõiguste ja põhivabaduste kaitse konventsiooni artiklites 2 ja 8 sätestatud positiivseid kohustusi, palub liikmesriikidel, kes on seotud ohtlike tegevustega, millel võivad olla varjatud kahjulikud tagajärjed kõnealustesse tegevustesse kaasatute tervisele, tagada tõhusa ja kättesaadava menetluse loomine, mis võimaldaks asjaomastel isikutel saada kogu asjakohast olulist teavet;

9. palub liikmesriikidel viivitamatult rakendada ja kohaldada direktiivi 96/29/Euratom ning nõuab komisjonilt tungivalt jõuliste meetmete võtmist kõnealuste kohustuste täitmatajätmise korral liikmesriikide poolt;

10. avaldab kahtlust, kas Taani Kuningriik on seoses Thule lennuõnnetuse ja selle tagajärgedega täitnud täies ulatuses direktiivist 96/29/Euratom tulenevaid kohustusi;

11. väljendab tõsist muret praeguste puudujääkide pärast elanikkonna tervise kaitsmise valdkonnas seoses tuumaenergia sõjalistel eesmärkidel kasutamisega;

12. palub komisjonil esitada kõnealuse tühimiku täitmiseks ettepanek, mis käsitleks tuumaenergia sõjalistel eesmärkidel kasutamise olulist mõju rahvatervisele ja keskkonnale;

13. märgib, et Euratomi asutamislepingu põhisätteid ei ole alates selle jõustumisest oluliselt muudetud ja et need on vaja ajakohastada;

14. teeb presidendile ülesandeks edastada käesolev resolutsioon nõukogule, komisjonile ning Taani Kuningriigi valitsusele ja parlamendile.

[1] EÜT L 159, 29.6.1996, lk 1.

[2] Kohtuasi 187/87 Saarland, EKL 1988, lk 5013, punkt 11.

[3] Kohtuasi C-70/88 parlament vs nõukogu, EKL 1991, lk I-4529, punkt 14.

[4] Kohtuasi C-61/03, Komisjon vs Ühendkuningriik, EKL 2005, lk I-2477, "Jason Reactor", punkt 44.

--------------------------------------------------